Nr. \_\_\_\_prot. Datë: \_\_\_/\_\_\_/\_\_\_\_\_

**VENDIM**

**Nr. \_\_\_, DATË \_\_\_/\_\_\_\_/\_\_\_\_\_\_\_**

**PËR**

**MIRATIMIN E PROCEDURËS DHE MARRËVESHJES MIDIS BASHKISË \_\_\_\_\_\_\_ DHE SUBJEKTEVE TË INTERESUARA PËR REALIZIMIN E PROJEKTEVE TË EFICIENCËS SË ENERGJISË ELEKTRIKE NËPËRMJET VENDOSJES SË PANELEVE FOTOVOLTAIKE NË TARRACAT/ÇATITË E OBJEKTEVE PUBLIKE NË PRONËSI TË BASHKISË.**

Bazuar në pikën 2, të nenit 22, gërmën b, të pikës 5 të nenit 35, gërmën e/1 të nenit 54, të ligjit nr.139/2015 “Për Vetëqeverisjen Vendore” i ndryshuar, ligjin nr. 7850, datë 29.7.1994 “Për Kodin Civil të Republikës së Shqipërisë” i ndryshuar, ligjin nr. 8743, datë 22.2.2001 “Për Pronat e Paluajtshme të Shtetit”, i ndryshuar, në nenin 12, të ligjit nr. 8744, datë 22.2.2001 “Për Transferimin e Pronave të Paluajtshme Publike të Shtetit në Njësitë e Vetëqeverisjes Vendore”, i ndryshuar, ligjin nr.124/2015 “Për Eficiencën e Energjisë”, ligjin nr.116/2016 “Për eficiencën e Energjisë në Ndërtesa”, ligjin nr. 7/2017 “Për Nxitjen e Përdorimit të Energjisë nga Burimet e Rinovueshme”, dhe vendimit të Këshillit të Ministrave, nr.480, datë 31.7.2018, “Për Miratimin e Strategjisë Kombëtare të Energjisë për periudhën 2018-2030”, Këshilli:

**VENDOSI**

1. Të miratojë procedurën për nxitjen e përdorimit të energjisë së rinovueshme nëpërmjet paneleve fotovoltaike në mbulesat (tarraca/çati) të godinave publike në pronësi të bashkisë \_\_\_\_\_\_ duke ndjekur hapat si më poshtë:

1.1 Kryetari i bashkisë ngre grupin teknik të ekspertëve për evidentimin dhe analizimin e të dhënave teknike të godinave publike në pronësi të bashkisë, të cilat mund të shfrytëzohen për rikuperim energjie diellore nëpërmjet vendosjes së fotovoltaikëve në mbulesat e tyre. Në grupin teknik duhet të jetë të paktën 1(një) specialist i energjisë.

1.2 Grupi teknik me iniciativë dhe/ose me kërkesë nga subjektet e interesuara evidenton objektet dhe fillon punën për analizimin e të dhënave teknike mbi mundësinë e vendosjes së sistemeve fotovoltaike në mbulesat e godinave. Grupi teknik duhet të analizojë:

1.2.1 Konsumin mujor të energjisë së institucionit që zhvillon aktivitetin në godinën e caktuar.

1.2.2 Sipërfaqen tarracë/çati të godinës që do të përdoret për këtë qëllim.

1.2.3 Masat e nevojshme për përshtatjen e godinës dhe vënien në funksionim të fotovoltaikëve.

1.2.4 Vlerën e përafërt që nevojitet për financim.

1.2.5 Analizën dhe raportin ndërmjet kostos dhe përfitimit.

1.2.6 Sipërfaqen e nevojshme për vendosjen e fotovoltaikëve për përmbushjen e nevojave për energji elektrike.

1.2.7 Masat për reduktimin e kostos së energjisë elektrike për godinën.

1.2.8 Të dhëna të tjera teknike që lidhen me eficiencën energjitike.

1.3 Të dhënat teknike i dorëzohen kryetarit të bashkisë në formën e relacionit teknik si dhe vlerësimi i përafërt nëse duhet ndërtuar sistemi fotovoltaik si dhe vlerësimin mbi një ofertë, nëse një subjekt privat e paraqet një të tillë duke identifikuar:

1.3.1 Përfitimin e përafërt në vlerë/sasi energjie për institucionin.

1.3.2 Përfitimin në % të sasisë së energjisë vjetore të konsumuar nga institucioni.

1.3.3 Përqindjen e sipërfaqes së nevojshme për mbulimin e plotë të kostove për energji të institucionit që ndodhet në godinë.

1.4 Kryetari i bashkisë duke u bazuar dhe vlerësuar raportin e grupit vendos:

1.4.1 Investimin për instalimin e sistemit fotovoltaik duke parashikuar vlerën financiare në buxhetim.

1.4.2 Në rast të pamundësisë financiare, vendos për vënien në dispozicion të mbulesës së godinës publike, subjekteve private të interesuara për këtë qëllim, duke përcaktuar qartë ndarjen e nevojave për energji elektrike të institucionit publik dhe nevojave të subjektit privat.

1.5 Grupi teknik ndjek zbatimin e vendimit të kryetarit të bashkisë në të dy rastet e sipërcituara.

1.6 Në rast se ka një interesim nga subjektet private për këto raste, grupi teknik kërkon raport të detajuar mbi ofertën e subjektit të interesuar dhe i propozon kryetarit të bashkisë për të lidhur marrëveshjen me palën e interesuar nëse kjo marrëveshje është në interes të bashkisë.

1.7 Këshilli autorizon kryetarin e bashkisë të nënshkruajë marrëveshjen sipas modelit bashkëngjitur këtij vendimi.

2. Ngarkohet kryetari i bashkisë dhe anëtarët e grupit teknik të ngritur me urdhër për ndjekjen dhe zbatimin e këtij vendimi.

3. Ky vendim hyn në fuqi 10 ditë pas shpalljes.

**KRYETAR I KËSHILLIT**

**(Logo e bashkisë)** Subjekti

Nr. prot Nr. Prot

Datë \_\_\_\_/\_\_\_\_\_\_/\_\_\_\_\_\_\_ Datë \_\_\_\_/\_\_\_\_\_\_/\_\_\_\_\_\_\_\_

**Marrëveshje kuadër për realizimin e projekteve të eficiencës së energjisë elektrike nëpërmjet vendosjes së paneleve fotovoltaike në mbulesat e objekteve publike në pronësi të bashkisë \_\_\_\_\_\_\_**

**PALËT**

Bashkia \_\_\_\_\_\_, përfaqësuar nga kryetari z. \_\_\_\_\_\_\_\_\_, më poshtë i cilësuar si “Bashkia”

Subjekti “\_\_\_\_\_\_\_”, identifikuar me NUIS \_\_\_\_\_\_\_\_\_\_\_\_\_\_\_\_\_\_, me seli në \_\_\_\_\_\_\_\_, adresën \_\_\_\_\_\_\_\_, më poshtë i cilësuar si “Financuesi”.

Neni 1

Qëllimi

1.1 Qëllimi i kësaj marrëveshje është bashkëpunimi midis bashkisë\_\_\_\_\_\_\_ dhe financuesit për të vënë në shfrytëzim mbulesën (tarracë/çati) e ndërtesës publike në pronësi të bashkisë për vendosjen e paneleve fotovoltaike për përfitimin e energjisë elektrike të rinovueshme për nevojat e të dyja palëve.

1.2 Palët pas realizimit të studimit të mundësive teknike dhe objektive bien dakord që në kushtet e cilësuara në këtë kontratë të shfrytëzojnë mbulesën e godinës publike për vendosjen e paneleve fotovoltaike me qëllim rikuperimin e energjisë elektrike. Ky financim do të mbulohet nga financuesi duke ndarë energjinë e përfituar sipas kushteve të kësaj marrëveshje.

1.3 Për realizimin e këtij projekti, bashkia \_\_\_\_\_\_\_\_\_\_, vë në dispozicion për përdorim \_\_\_\_\_\_ vjeçar me të drejtë ripërtëritje për të njëjtin qëllim mbulesën (tarracë/çati), e ndërtesës publike në pronësi të bashkisë me nr. pasurie, sipërfaqe\_\_\_\_\_, ZK, sipas skicës bashkëngjitur kësaj marrëveshje.

1.4 Realizimi i projektit nuk duhet të pengojë/ndikojë aktivitetin e institucionit publik, apo të ndërhyjë ose ndryshojë funksionalitetin e çdo pjese të godinës publike. Në këtë kuptim çdo dëm i mbulesës dhe godinës i shkaktuar nga realizimi i projektit, duhet të përballohet nga financuesi.

1.5 Procedura për nënshkrimin dhe zbatimin e marrëveshjes realizohet në përputhje me parimet e ruajtjes dhe garantimit të interesit publik, si dhe ruajtjen e vlerës ekonomike të pronës së bashkisë.

Neni 2

**OBJEKTI**

2.1 Objekti i kësaj marrëveshje është vënia në dispozicion dhe në eficiencë e mbulesave të objekteve publike në pronësi të bashkisë \_\_\_\_\_\_\_, për vendosjen e paneleve fotovoltaike për rikuperimin e energjisë diellore.

2.2 Palët për të arritur qëllimin marrin përsipër të drejta dhe detyrime të sanksionuara në këtë marrëveshje, duke bashkëpunuar me mirëbesim dhe në përputhje të plotë me legjislacionin pa dëmtuar interesin apo qëllimet e njëri-tjetrit.

2.3. Çdo ndryshim destinacioni, përpara ose pas afatit të përdorimit x vjeçar, bën që kjo marrëveshje të prishet dhe secila nga palët të kërkojë të gjitha të drejtat e munguara të parashikuara në nenin 8.3.

2.4 Financuesi në bazë të analizës teknike bashkëngjitur, vendos dhe monton panelet, pajisjet e nevojshme dhe rrjetin, siguron vënien në funksion të gjithë sistemit duke i ndarë në dy sisteme të ndara si dhe siguron mirëmbajtjen periodike të të dy sistemeve:

2.4.1 Sistemi i cili do të jetë në përdorim dhe pronësi të institucionit publik bashkia \_\_\_\_\_:

2.4.1.1 Fuqia e instaluar \_\_\_\_\_\_\_

2.4.1.2 Panele fotovoltaike

(të dhëna të tjera teknike)

2.4.2 Sistemi i cili do të jetë në përdorim dhe pronësi të financuesit me të dhënat:

2.4.2.1 Fuqia e instaluar

2.4.2.2 Panele fotovoltaike

(të dhëna të tjera teknike)

Neni 3

**BAZA LIGJORE**

3.1 Ligji 139/2015 “Për Vetëqeverisjen Vendore, i ndryshuar.

3.2 Ligji nr.7850, datë 29.7.1994, “Për Kodin Civil të Republikës së Shqipërisë”, i ndryshuar.

3.3 Ligji nr.8743, datë 22.2.2001, “Për Pronat e Paluajtshme të Shtetit”, i ndryshuar.

3.4 Ligji nr. 8744, datë 22.2.2001, “Për Transferimin e Pronave të Paluajtshme Publike të Shtetit në Njësitë e Qeverisjes Vendore”, i ndryshuar.

3.5 Ligji nr.124/2015, “Për Eficiencën e Energjisë”.

3.6 Ligji nr.116/2016, “Për Eficiencën e Energjisë në Ndërtesa”.

3.7 Ligji nr.7/2017, “Për Nxitjen e Përdorimit të Energjisë nga Burimet e Rinovueshme”/

3.8 Vendimi i Këshillit të Ministrave, nr.480, datë 31.7.2018, “Për Miratimin e Strategjisë Kombëtare të Energjisë për Periudhën 2018-2030”.

Neni 4

**TË DREJTAT DHE DETYRIMET E PALËVE**

4.1 Bashkia \_\_\_\_\_\_\_ ka të drejta dhe detyrime si më poshtë:

4.1.1 Vë në dispozicion të subjektit financues, të dhënat, planimetritë për verifikimin dhe realizimin e vendosjes së panelve fotovoltaike në mbulesën e institucionit \_\_\_\_\_\_, në pronësi të bashkisë, të dhëna të cilat janë të nevojshme për të analizuar mundësitë dhe më pas për të zbatuar projektin e propozuar.

4.1.2 Jep garanci dhe mbron sendin nga ndërhyrjet e të tretëve.

4.1.3 Merr përsipër plotësimin e procedures për marrjen e të drejtës nga OSSHEE, apo çdo institucion tjetër për të bërë të mundur lidhjen e kontratës së furnizimit të energjisë elektrike për institucionin publik me të drejtat që i jep ligji i konsumatorit të energjisë dhe prodhuesit të energjisë me burime të rinovueshme. Bashkia në çdo rast ka të drejtën të reduktojë/zerojë, konsumin e energjisë elektrike për institucionin i cili ka në përdorim godinën objekt të kësaj marrëveshje. Analiza papraprake e realizuar nga ekspertët ka detajet e llogaritjeve të reduktimit/zerimit të konsumit të energjisë.

4.1.4 Bashkia merr përsipër të aplikojë për çdo leje/licencë/autorizim nga institucionet publike të nevojshme për vendosjen dhe vënien në funksionim të sistemit fotovoltaik, vetëm për pjesën e cila do i shërbejë institucionit publik të përcaktuar në pikën 2.4.1 të kësaj marrëveshje. Për këtë qëllim bashkia merr nga financuesi projektin teknik të sistemit që do të vendoset në mbulesën e objektit publik.

4.1.5 Bashkia zotëron të drejtën e pronësisë për sistemin e përcaktuar në pikën 2.4.1 të kësaj marrëveshje.

4.1.6 Bashkia cakton një person përgjegjës për monitorimin e kësaj marrëveshje dhe për bashkëpunimin me subjektin financues në cilësinë e përfaqësuesit të saj. Punonjësi i caktuar do të sigurojë mbarëvajtjen e punës për realizimin e projektit, si dhe do të mbajë marrëdhënie administrative me subjektin për çdo problem që do të dalë gjatë zbatimit të këtij projekti.

4.1.7 Njofton subjektin financues nëpërmjet punonjësit të caktuar për çdo dëmtim që mund të shkaktohet në godinën publike gjatë vendosjes së sistemit fotovoltaik ose në vazhdimësi të zbatimit të projektit.

4.1.8 Bashkia ngre grupin e punës për marrjen në dorëzim të pjesës së sistemit të ngritur që do të shërbejë për furnizimin me energji elektrike të institucionit të saj.

4.2 Subjekti Financues ka të drejta dhe detyrime si më poshtë:

4.2.1 Subjekti në cilësinë e zhvilluesit do të përgatisë dhe vendosë në dispozicion të bashkisë projektin e sistemit të cilin do të realizojë në bazë të analizës teknike bashkëlidhur si dhe do të aplikojë për çdo leje apo autorizim në institucionet përgjegjëse, për sistemin në përdorim dhe në pronësi të tij të përcaktuar në pikën 2.4.2 të marrëveshjes. Projekti teknik duhet të përmbajë:

4.2.1.1 Dokumentacionin e nevojshëm për tu paraqitur në organet përkatëse dhe të kërkuara nga bashkia \_\_\_\_\_\_\_, me shpenzimet e veta.

4.2.1.2 Situacionin teknik të punimeve sipas projektit të miratuar dhe brenda afateve të përcaktuara në lejen përkatëse.

4.2.1.3 Regjistrimin e të drejtës së përdorimit të mbulesës, vetëm për sipërfaqen e nevojshme për sistemin në përdorim dhe në pronësi të tij të përcaktuar në pikën 2.4.2 të marrëveshjes por pa ndryshuar pronësinë e objektit dhe kateve në pronësi të bashkisë Pogradec.

4.2.2 Subjekti duhet të sigurojë zbatimin e projektit dhe vënien e tij në funksion të plotë të të dyja sistemeve fotovoltaike, të ndara dhe të pavarura nga njëri tjetri.

4.2.3 Subjekti merr përsipër mirëmbajtjen normale të sistemit fotovoltaik në përdorim dhe pronësi të bashkisë\_\_\_\_\_\_\_\_\_ si dhe mirëmbajtjen e mbulesës së objektit publik.

4.2.4 Për çdo problematikë, nevojë për të aksesuar sistemet fotovoltaike apo çështje tjetër duhet të komunikojë me punonjësin përgjegjës të caktuar nga bashkia.

4.2.5 Nëse subjekti kërkon të transferojë të drejtat dhe detyrimet e sistemit në pronësi të tij tek pale të treta, duhet të kërkojë paraprakisht miratim nga bashkia.

4.2.6 Taksat dhe tarifat që rrjedhin si pasoje e kësaj marrëveshje duhet të mbulohen financiarisht nga subjekti, me përjashtimin e tarifës së pajisjes me dokumentin e pronësisë së sistemit të bashkisë.

4.2.7 Mbulesa e objektit do të përdoret nga subjekti vetëm për realizimin e qëllimit të marrëveshjes.

Neni 5

**FORCA MADHORE**

5.1 Për qëllimet e këtij neni, forcë madhore do të kuptohet një ngjarje jashtë kontrollit të palëve mbi fajin ose neglizhimin dhe paparashikueshmërinë e saj. Ngjarje të tilla mund të përfshijnë, lufta, revolucionet, zjarri, përmbytja, tërmeti, epidemitë, etj.

5.2 Palët përjashtohen nga detyrimet e ndërsjellta në rast se mos ekzekutimi i kësaj marrëveshje ndodh për shkak të forcës madhore.

Neni 6

**SANKSIONET**

6.1 Në rast mos ekzektutimi të detyrimeve që rrjedhin nga kjo marrëveshje për faj të njërës palë, pala tjetër ka të drejtë të kërkojë përmbushjen në natyrë të detyrimit, dhe nëse kjo nuk është e mundur, mund të kërkojë shpërblim dëmi i cili korrespondon me vlerën e sendit që debitori shkëmben duke përfshirë dhe fitimin e munguar. Fitimi i munguar në rast ndërprerje të funksionimit të sistemit fotovoltaik është vlera e energjisë elektrike e cila do të prodhohej gjatë periudhës kur ka ekzistuar mospërmbushja e detyrimit.

6.2 Çdo devijim nga qëllimi i kësaj marrëveshje i jep të drejtën bashkisë të prishë kontratën dhe të kërkojë lirimin e pronës së saj nga çdo objekt i vendosur mbi të.

Neni 7

**AFATET**

7.1 Data e hyrjes në fuqi e marrëveshjes do të jetë data e nënshkrimit të saj nga të dyja palët dhe shtrin efektet deri në përfundimin e projektit.

7.2 Pas përmbushjes së afatit x vjeçar për të drejtën e përdorimit të pjesës së mbulesës së objektit publik, palët mund të bien dakord ose jo për vazhdimin e marrëdhënies së tyre.

Neni 8

**ZGJIDHJA E MARRËVESHJES**

8.1 Marrëveshja zgjidhet me mbarimin e afatit të përcaktuar në të.

8.2 Marrëveshja mund të zgjidhet para afatit:

8.2.1 Me pëlqimin e të dyja palëve.

8.2.2 Kur prona humbet tërësisht ose dëmtohet për shkak të një force madhore.

8.3 Në rast të prishjes së njëanshme të marrëveshjes para afatit, secila palë i detyrohet palës tjetër shpërblimin e vlerës së sistemit që përdor ose ka në pronësi si dhe fitimin e munguar i cili përbëhet nga vlera e energjisë elektrike që do të prodhohej deri në përfundimin e afatit. Ky vlerësim është rezultat i llogaritjes mesatare të prodhimit mujor të prodhuar deri në momentin e prishjes së kontratës shumëzuar me muajt e mbetur deri në përfundimin e afatit.

Neni 9

**ZGJDHJA E MOSMARRËVESHJEVE**

9.1 Për mosmarrëveshjet që mund të lindin gjatë zbatimit të projektit, palët zotohet ti zgjidhin ato me mirëkuptim. Në rast të kundërt, ato kanë të drejtë ti drejtohen gjykatës së juridiksionit të përgjithshëm \_\_\_\_\_\_.

9.2 Në rast mos ekzekutimi të marrëveshjes apo shkeljeve të kryera, palët detyrohen në mënyrë reciproke të njoftojnë njëra-tjetrën me shkrim për shkeljet e konstatuara, duke vendosur një afat prej x ditësh për rregullimin e tyre.

9.3 Në rast të mospërmbushjes së detyrimeve të parashikuara në marrëveshje, në mënyrë të përsëritur, ndaj palëve do të aplikohen sanksionet e parashikuara në Kodin Civil të Republikës së Shqipërisë, i cili rregullon marrëdhëniet juridike mes palëve kontraktore.

Neni 10

**DISPOZITA TË FUNDIT**

10.1 Për shkak se kjo marrëveshje parashikon dhënien e një të drejte reale mbi pasurinë e paluajtshme, marrëveshja do të nënshkruhet përpara një noteri dhe do të regjistrohet në regjistrin e pronave të paluajtshme sipas dispozitave ligjore.

10.2 Kjo marrëveshje hartohet në gjuhën shqipe në 3 (tre) kopje, nga një për secilën palë dhe një kopje në arkivën e institucionit.

Bashkia X Subjekti